VSM Sklep IV Kp 53838/2019
Datum: 2020-09-22T02:00:00.000+02:00
ecli: ECLI:SI:VSMB:2020:IV.KP.53838.2019
sodisce: Višje sodišče v Mariboru
oddelek: Kazenski oddelek
institut: zavrženje predloga za oprostitev plačila sodne takse - prepozen predlog za oprostitev plačila sodne takse - prekluziven rok - stroški postopka
jedro: Sodišče prve stopnje pa je utemeljeno zavrglo kot prepozno vložen predlog za oprostitev plačila taks. Na podlagi prvega odstavka 35. člena Zakona o sodnih taksah lahko obsojenec zaprosi za oprostitev plačila taks v 15 dneh od vročitve plačilnega naloga. Rok 15 dni je materialni, prekluziven rok, kar pomeni da ga ni moč podaljšati.
zveza: ZST-1 člen 35, 35/1

## Jedro

Sodišče prve stopnje pa je utemeljeno zavrglo kot prepozno vložen predlog za oprostitev plačila taks. Na podlagi prvega odstavka 35. člena Zakona o sodnih taksah lahko obsojenec zaprosi za oprostitev plačila taks v 15 dneh od vročitve plačilnega naloga. Rok 15 dni je materialni, prekluziven rok, kar pomeni da ga ni moč podaljšati.

## Izrek

Pritožba obsojenca D.L. se zavrne kot neutemeljena.

## Obrazložitev

1. Z izpodbijanim sklepom je sodišče prve stopnje zavrglo predlog obsojenca za oprostitev plačila sodnih taks.

2. Proti takemu sklepu se je s kratko laično pritožbo pritožil obsojenec. V njej navaja, da ne priznava krivde za kaznivo dejanje zatajitve, ker 400,00 EUR ni vzel. J.V. od njega tega denarja ne more zahtevati. Če bi denar res vzel, bi ga vrnil. V rokah ni imel denarja, ampak ključe avtomobila. Taksi v znesku 60,00 EUR in 26,00 EUR ne bo plačal, ker ni kriv in ker nima denarja. Smiselno pritožbenemu sodišču predlaga, da izpodbijani sklep razveljavi.

3. Pritožba ni utemeljena.

4. Pritožbeno sodišče uvodoma ugotavlja, da je sodba Okrajnega sodišča v Murski Soboti I K 53838/2019 z dne 12. 2. 2020, s katero je bil obdolženec spoznan za krivega storitve kaznivega dejanja zatajitve po petem odstavku 208. člena Kazenskega zakonika (v nadaljevanju KZ-1) in mu je bila izrečena pogojna obsodba z določeno kaznijo tri mesece zapora in posebnim pogojem, da mora oškodovanki v roku šestih mesecev povrniti škodo v znesku 400,00 EUR ter da je dolžan plačati določeni sodni taksi, postala pravnomočna dne 5. 8. 2020, ko mu je bila vročena sodba Višjega sodišča v Mariboru IV Kp 58764/2018, s katero je bila pritožba obsojenčeve zagovornice zavrnjena. Zato pritožbena izvajanja glede zanikanja krivde več nimajo nobene teže. 5. Sodišče prve stopnje pa je utemeljeno zavrglo kot prepozno vložen predlog za oprostitev plačila taks. Na podlagi prvega odstavka 35. člena Zakona o sodnih taksah (v nadaljevanju ZST-1) lahko obsojenec zaprosi za oprostitev plačila taks v 15 dneh od vročitve plačilnega naloga. Rok 15 dni je materialni, prekluziven rok, kar pomeni da ga ni moč podaljšati. Sodišče prve stopnje je pravilno ugotovilo, da je rok za vložitev predloga za oprostitev plačila taks začel teči 12. 8. 2020 in se je iztekel 26. 8. 2020. Ker je obsojenec predlog za oprostitev plačila taks podal šele 28. 8. 2020, kot izhaja iz podatkov dohodnega zaznamka na predlogu obsojenca na list. št. 75 v spisu, ga je podal po preteku roka za podajo predloga, kar pa je prepozno.

6. Glede na to, da je izpodbijani sklep sodišča prve stopnje pravilen in zakonit, pritožba obsojenca pa docela neutemeljena, je pritožbeno sodišče odločilo, kot izhaja iz izreka tega sklepa (tretji odstavek 402. člena ZKP).